Rooibos teen verkoue | Netwerk24
Rooibos teen verkoue
Deur Karla Janse van Vuuren 21 Julie 2019 00:02
Rooibostee is 'n goeie wapen teen die knaende wintersiektes, skryf Karla Janse van Vuuren.
Maak rooibostee deel van jou arsenaal om winterkieme te beveg.
'n Mens het al baie gehoor dat rooibostee bomenslike kragte het. Studies uitgevoer deur die Suid-Afrikaanse Rooibosraad het nou boonop bewys dat rooibos kragtige antioksidant-, antivirale en immuno-moduleringseienskappe het wat die liggaam se natuurlike immuunstelsel 'n hupstoot gee.
Volgens Marijke Ehlers van Rooibos Limited bevat rooibos antioksidante, veral aspalatien (uniek aan rooibos) en notofagien. "Dié antioksidante tree op as 'jagters' van vrye radikale in die liggaam wat verantwoordelik kan wees vir inflammasie. Dit het ook anti-spasmodiese eienskappe en is strelend vir die sentrale senuweestelsel."
Prof. Christo Muller, hoofwetenskaplike by die Suid-Afrikaanse Mediese Navorsingsraad wat die navorsing behartig het, sê koue winterweer lei dikwels tot minder bloedvloei na 'n mens se arms en bene omdat die bloed na die middel van die liggaam verskuif om die lewensnoodsaaklike organe teen koue te beskerm.
"Stadiger bloedsomloop kan egter skade doen aan die immuunstelsel wat 'n mens dan meer vatbaar maak vir virusse wat verkoues en griep veroorsaak," sê hy.
As jy warm rooibos deur die dag drink, verwarm dit die liggaam, en die strelende uitwerking daarvan help om algemene angstigheid en stywe spiere te laat ontspan.
"Tekens dat jou liggaam nie in balans is nie, is onder meer gewrigspyn, 'n droë vel, 'n stadiger metabolisme, hoë bloeddruk, depressie en verkoue wat nie wil wyk nie. As jy 'n heilsame dieet kombineer met sekere kruie en ook rooibostee, kan dit jou liggaam se ekwilibrium herstel," sê Christo.
Dr. Nireshni Chellan, navorser by die navorsingsraad, sê dis 'n goeie idee om suurlemoensap by rooibos te voeg; dis vol vitamien C. Marijke sê borrie, gemmer, swart- en rooipeper by rooibos is verkouevegters.
Hierdie drankie kan 'n seer keel streel.
Jy benodig (genoeg vir 1 drankie):
½ t vars gemmer ('n teelepel is beter)
1. Giet kookwater oor die teesakkie in 'n beker en laat vir minstens ses minute trek totdat dit lekker sterk is.
2. Roer die res van die bestanddele by en meng goed.
Wenk: As jy iets koels verkies, maak jou eie ysies deur die bogenoemde mengsel in ysie-vorms te vries of selfs in ysbakkies.